Другое пасланне да Тэсаланікійцаў

1

Прывітанне

¹Павел, Сілуан і Цімафей да Касцёла тэсаланікійцаў у Богу, Айцу нашым, і Пану Езусе Хрысце: ²ласка вам і спакой ад Бога Айца нашага і Пана Езуса Хрыста.

Прадказанне Божага суда

³Мы павінны заўсёды дзякаваць Богу за вас, браты, і гэта слушна, таму што ўзрастае вера вашая і павялічваецца любоў кожнага з усіх вас адзін да аднаго. ⁴Таму мы самі ганарымся вамі сярод Касцёлаў Божых з прычыны вытрываласці вашай і веры ва ўсіх ганеннях вашых і ўціску, якія вы зносіце. ⁵Гэта доказ справядлівага Божага суда, каб вы аказаліся вартымі Божага Валадарства, дзеля якога і церпіце. ⁶Бог справядліва адплаціць уціскам тым, хто вас уціскаў. ⁷І вам, якія церпіце ўціск, а таксама нам дасць адпачыць падчас аб’яўлення з нябёсаў Пана Езуса разам з анёламі моцы Ягонай. ⁸Полымем агню Ён пакарае тых, хто не пазнаў Бога і не слухаецца Евангелля Пана нашага Езуса. ⁹Яны будуць пакараныя вечнай пагібеллю і не змогуць убачыць аблічча Пана і хвалы моцы Ягонай, ¹⁰калі Ён прыйдзе ў той дзень праславіцца ў сваіх святых ды здзівіць усіх, хто паверыў. Вы ж прынялі з вераю нашае сведчанне.

¹¹Мы заўсёды молімся за вас, каб наш Бог прызнаў вас годнымі паклікання і з моцаю здзейсніў усялякі добры намер і справу веры, ¹²каб праславілася імя Пана нашага Езуса ў вас, а вы – у Ім, паводле ласкі Бога нашага і Пана Езуса Хрыста.

2

Знакі прыйсця Пана

¹Просім вас, браты, наконт прыйсця Пана нашага Езуса Хрыста і нашага сходу перад Ім, ²каб вы так хутка не гублялі розуму і не хваляваліся ні праз Духа, ні праз слова, ні праз пасланне, быццам бы нашае, што, маўляў, настаў дзень Пана. ³Няхай ніхто не зводзіць вас ніякім чынам, бо спачатку прыйдзе адступніцтва і з’явіцца беззаконны чалавек, сын згубы, ⁴які будзе працівіцца і ўзвышацца над усім, што называецца Божым і годным пашаны, так што засядзе ў Божай святыні, выдаючы сябе за Бога.

⁵Ці ж не памятаеце, што калі я быў яшчэ сярод вас, казаў вам аб гэтым? ⁶І ведаеце, што цяпер яго трымае аж да часу, калі з’явіцца. ⁷Таямніца бязбожнасці ўжо дзейнічае. Хай толькі той, хто яго трымае, саступіць месца.

⁸Тады і з’явіцца той беззаконнік, якога Пан Езус заб’е подыхам сваіх вуснаў і знішчыць яго аб’яўленнем свайго прыйсця. ⁹А прыход беззаконніка будзе як дзеянне сатаны ва ўсёй сіле, знаках і фальшывых цудах, ¹⁰і з усякім нягодным ашуканствам тых, якія ідуць на згубу, бо яны не палюбілі праўды, каб збавіцца. ¹¹Таму пасылае ім Бог дзеянне подступу, каб яны паверылі падману, ¹²каб былі асуджаны ўсе, хто не паверыў праўдзе, але палюбіў несправядлівасць.

Заклік да вытрываласці ў веры і любові

¹³Мы ж павінны заўсёды дзякаваць Богу за вас, умілаваныя Панам браты, што Бог выбраў вас як першых дзеля збаўлення праз асвячэнне ў Духу і праз веру ў праўду. ¹⁴Для таго і паклікаў вас праз нашае Евангелле да ўдзелу ў славе Пана нашага Езуса Хрыста.

¹⁵Таму, браты, трымайцеся і захоўвайце традыцыі, якім навучыліся як праз слова, так і праз нашае пасланне. ¹⁶Сам Пан наш Езус Хрыстус і Бог, Айцец наш, які палюбіў нас і даў вечнае суцяшэнне і добрую надзею ў ласцы, ¹⁷няхай заахвоціць сэрцы вашыя і ўмацуе вас у кожнай справе і добрым слове.

3

Заклік да малітвы

¹Нарэшце, браты, маліцеся за нас, каб слова Пана пашыралася і было праслаўлена, таксама як у вас, ²і каб мы ўсцерагліся ад крывадушных і ліхіх людзей, бо не ўсе маюць веру. ³Верны ёсць Пан, які ўмацуе вас і захавае ад ліхога. ⁴Мы ўпэўнены наконт вас у Пану, што вы робіце і будзеце рабіць тое, што мы наказваем вам. ⁵Хай жа Пан скіруе сэрцы вашыя да Божай любові і Хрыстовай цярплівасці.

Абавязак працаваць

⁶Наказваем вам, браты, у імя Пана нашага Езуса Хрыста, каб вы асцерагаліся кожнага брата, які жыве ў бязладдзі і нязгодна з традыцыяй, якую прынялі ад нас. ⁷Вы самі ведаеце, як трэба наследаваць нас, бо мы не лайдачылі сярод вас ⁸і ні ў кога не елі хлеба дарма, але цяжка і ў мазалях працавалі дзень і ноч, каб не абцяжарваць нікога з вас. ⁹Не таму, што мы не мелі ўлады, але каб саміх сябе даць вам як прыклад для пераймання. ¹⁰Калі мы былі ў вас, то наказвалі вам: калі хто не хоча працаваць, няхай і не есць. ¹¹Але мы чулі, што некаторыя сярод вас жывуць у бязладдзі: нічога не робяць, але займаюцца марнымі справамі. ¹²Такім загадваем і заклікаем іх у Пану Езусе Хрысце, каб яны працавалі ў спакоі і елі ўласны хлеб. ¹³Вы ж, браты, не пераставайце рабіць дабро. ¹⁴Калі хто часам не паслухае словаў паслання нашага, таго асцерагайцеся ды не сябруйце з ім, каб быў асаромлены. ¹⁵Аднак не лічыце яго ворагам, але настаўляйце як брата.

Заключная малітва і прывітанні

¹⁶Сам Пан спакою няхай ва ўсім і ўсяляк адорвае вас спакоем. Пан з усімі вамі.

¹⁷Уласнаручнае прывітанне маё, Паўла, што ёсць знакам у кожным пасланні. Так я пішу.

¹⁸Ласка Пана нашага Езуса Хрыста з усімі вамі.

© Канферэнцыя Каталіцкіх Біскупаў у Беларусі, Мінск 2017